**Ordensregler**

|  |  |
| --- | --- |
| |  | | --- | | **ORDENSREGLEMENT FOR VOLLAN SKOLE**  Dette ordensreglementet er vedtatt av styret for Vollan skole 02.11.15 og trer i kraft fra 01.01.16. Samtidig oppheves ordensreglement av 18.06.12.  **I Innledning**  **1 Hjemmel**  Med hjemmel i lov av 04. juli 2003 nr 84 om frittstående skoler (friskoleloven) § 3-9 og Vollan skoles vedtekter, fastsettes ordensregler for Vollan skole i Oppdal.  **2 Formål**  Vollan skole skal fremme samarbeid, trivsel, respekt og medansvar gjennom at vi viser omsorg, omtanke, hjelpsomhet og oppmuntring overfor hverandre i samsvar med skolens vedtekter. Vollan skole skal gi elevene de beste muligheter for læring og personlig utvikling. Skolen skal være et sted der alle kan trives og hvor ord og språkbruk uttrykker respekt for Gud, lærere og elever. På Vollan skole skal alle få muligheten til å oppleve følelse av mestring og av å være betydningsfulle.  **3 Virkeområde**  Ordensreglementet gjelder alle trinnene ved Vollan skole og kan ikke fravikes. Reglementet for orden og oppførsel beskriver hvilke tiltak som kan brukes ved brudd på reglene og framgangsmåten når slike saker skal behandles (saksbehandlingsregler).  I tillegg til dette ordensreglementet kan skolen ved rektor lage ekstra regler for enkeltområder, f.eks. nettvettregler eller regler for bruk av ulike rom. Disse må være innenfor rammen av ordensreglementets hjemmel i friskoleloven § 3-9. Rektor fastsetter eventuelle ekstra regler om adferd og orden etter høring i skolens ulike organer.  Ordensreglementet må ses i sammenheng med friskoleloven § 2-4 og opplæringsloven § 9a-1 som skal sikre at elevene ikke blir utsatt for krenkende ord eller handlinger som mobbing, diskriminering, vold, rasisme eller utestengning.  Ordensreglene gjelder for elevene i skoletiden, på skolens områder, på skoleturer/ekskursjoner i skolens regi og på skolevei/skoleskyss så langt den enkelte skole gjøres kjent med ureglementerte forhold. Også det som skjer i det digitale rom på skolens intranett, undervisningssystemer, ved SMS e.l. vil kunne omfattes av reglementet.  Skolen plikter å gjøre ansatte, elever og foresatte kjent med dette ordensreglementet.  **II Regler og konsekvenser ved regelbrudd**  Vollan skole skal gi elevene de beste muligheter for læring og utvikling. Alle må derfor bidra til å skape et godt læringsmiljø for både elever og ansatte ved å følge allmenngyldige regler for hvordan man oppfører seg.  **4 Regler for orden**  Elever ved Vollan skole skal:   * møte presist til timer og avtaler * møte forberedt til opplæringen * gjøre skolearbeidet til avtalt tid * ha med nødvendig utstyr * holde orden i skolesaker/utstyr   **5 Regler for oppførsel**  Elever ved Vollan skole skal:   * være til stede i undervisningstimene * holde arbeidsro i timene * vise hensyn og respekt for medelever, ansatte og andre som de møter i skolehverdagen * rette seg etter beskjeder fra ansatte * ta vare på alt som tilhører medelever, ansatte eller skolen og følge skolens regler for bruk av hjelpemidler og annet spesialutstyr * vise nettvett og følge skolens regler for bruk av mobiltelefoner, datautstyr og digitalt utstyr   Skolen aksepterer ikke at noen:   * utsetter medelever eller voksne i skolemiljøet for krenkende ord eller handlinger som mobbing, diskriminering, psykisk eller fysisk vold, rasisme, trakassering eller utestenging på skolen, skoleveien eller gjennom digitale medier * stjeler eller ødelegger medelevers eller ansattes eiendeler * fusker i skolearbeidet * tar med eller benytter gjenstander som kan skade personer, bygning eller inventar på skolens område * forlater skolens område uten tillatelse * bruker tobakk, snus eller e-sigaretter * har med, bruker eller er påvirket av alkohol, narkotika eller andre rusmidler * bruker plagg som helt eller delvis dekker ansiktet   **6 Konsekvenser ved regelbrudd**  Alle konsekvenser ved regelbrudd skal være av en slik art at eleven forstår hvilke regler som er brutt og hvorfor skolen må reagere på dette. Eleven skal, hvis det er mulig, få anledning til å gjøre opp for seg.  Vollan skole vil normalt benytte følgende sanksjoner ved regelbrudd (i ikke prioritert rekkefølge):   1. anmerkning 2. skriftlig advarsel til elev 3. kontakt med foresatte 4. skriftlig melding til foresatte 5. pålegg om oppgaver for å rette opp skade som er påført skolens eiendom eller eiendeler (rydde søppel, vaske gulv, fjerne tagging og lignende) 6. tilstedeværelse på skolen før eller etter skoletid i forbindelse med samtaler eller for å utføre pålagte oppgaver 7. beslaglegge farlige gjenstander som kan benyttes til å utøve skade på andre 8. sette ned karakter i orden og/eller oppførsel etter gjentatte regelbrudd dersom foresatte på forhånd er varslet, jfr. forskrift til friskoleloven § 3-5 til § 3-7. Ved særlig grove enkelthendelser kan også karakter settes ned, jf. forskrift til friskoleloven § 3-5. 9. bortvisning fra undervisningen for enkelttimer (inntil to timer) eller bortvisning for resten av dagen (friskoleloven § 3-10) 10. bortvisning fra undervisningen inntil tre dager (gjelder kun 8. – 10 trinn, friskoleloven § 3-10) 11. i helt spesielle tilfeller kan heimkommunen til elever vedta et midlertidig eller permanent skolebytte (friskoleloven § 3-3)   **7 Presisering av regelverket**  **7.1 Fravær**  Elevene har rett og plikt til grunnskoleopplæring. Ved sykdom skal skolen ha beskjed så raskt som mulig, senest innen tre dager.  Gjentatt ugyldig fravær er brudd på ordenreglementet og skal tillegges vekt når ordens- eller oppførselskarakterer fastsettes. Hovedgrunnlaget skal være orden og oppførsel siste halvåret. Elevens foresatte skal varsles ved ugyldig fravær, både ved gjentatt for sent fremmøte og annet fravær for å få klarlagt årsaker til dette fraværet.  Når det er forsvarlig, kan skolen etter søknad gi den enkelte elev permisjon i inntil 2 uker (friskoleloven § 3-13).  **7.2 Vurdering av orden og oppførsel**  Vurdering i orden og oppførsel gjøres etter reglene om orden og oppførsel i dette reglementet, jfr. punkt 4 og 5. Elevens orden og oppførsel kan ikke vurderes ut fra andre vurderingsgrunnlag enn dette.  Karakterene i orden og oppførsel vil vanligvis bli satt ned ved gjentatte brudd på en eller flere regler. Karakterene kan også settes ned ved enkelthendelser dersom regelbruddet er et spesielt grovt brudd på reglementet (forskrift til friskoleloven § 3-5).  I vurderingen av orden og oppførsel skal det ta tas hensyn til elevens forutsetninger (forskrift til friskoleloven § 3-5).  **7.4 Bortvisning**  Bortvisning er den mest alvorlige sanksjonen for grunnskolen og kan bare brukes i de mest alvorlige tilfellene eller ved gjentatte brudd på ordensreglementet.  Elever på 1.-7. trinn kan vises bort fra undervisningen for enkelttimer (inntil to timer) eller for resten av skoledagen. Det kreves tilsyn av eleven. Bortvisning inntil 2 timer kan delegeres lærer og krever ikke enkeltvedtak etter forvaltningsloven. Bortvisning resten av dagen, eller bortvisning inntil tre dager (kun for 8 – 10 trinn) krever enkeltvedtak fattet av rektor.  Foresatte til elever på 1.-7. trinn skal varsles før det blir satt i verk bortvisning for resten av dagen.  Elever som gjentatte ganger kommer for sent eller forstyrrer undervisningen, kan i konkrete situasjoner og ut i fra en total vurdering av både eleven og situasjonen, vises bort fra klassen/gruppen for resten av timen, jfr. punkt 6 i) i reglementet.  Elever som truer med vold eller utøver vold kan vises bort fra undervisningen eller skolen. Lengden av bortvisningstiden vil avhenge av elevens alder, jfr. friskoleloven § 3-10, samt alvoret i situasjonen.  Før vedtak om bortvisning, skal skolen ha vurdert andre tiltak.  **7.5 Beslag av gjenstander**  På skolens område er det ikke tillatt med gjenstander som kan benyttes til å skade andre, hvis ikke gjenstanden bare skal benyttes til andre lovlige formål.  Gjenstandene kan beslaglegges av skolen. Ulovlige gjenstander overleveres politiet.  Andre beslaglagte gjenstander overleveres til eleven etter skoletid (samme dag).  **7.6 Rusmidler**  Tobakk, snus, e-sigaretter, alkohol, narkotika eller andre rusmidler er ikke tillatt i skoletiden.  Skolen beslaglegger alle rusmidler. Tobakk, snus, e-sigaretter og alkohol overlates til foresatte, mens ulovlige rusmidler leveres til politiet.  **7.7 Bruk av hodeplagg**  Begrunnet i pedagogiske hensyn er bruk av plagg som helt eller delvis dekker elevens ansikt ikke tillatt i skoletiden. Det er behov for kommunikasjon mellom elev og lærer for å gi eleven et forsvarlig opplæringstilbud.  **7.8 Skade/hærverk**  Ved skade eller hærverk på skolens bygninger og eiendeler og /eller medelevers eller ansattes eiendeler kan eleven i tillegg til å bli ilagt sanksjoner etter dette reglementet, også bli erstatningsansvarlig (skadeerstatningsloven § 1-1) Foresatte kan bli erstatningsansvarlige etter skadeerstatningslovens regler. Eleven kan gis anledning til å utbedre skadene selv dersom dette anses hensiktsmessig.  **8 Straffbare forhold**  Straffbare forhold meldes til politiet.  Elevens foresatte skal så raskt som mulig varsles muntlig samtidig som politiet anmodes om bistand. Foresatte skal uansett varsles skriftlig dersom det er søkt om politiets bistand.  Dersom den fornærmende er en medelev, avgjør eleven/foresatte om forholdet skal anmeldes.  **9 Fremgangsmåte ved vedtak om tiltak og sanksjoner**  Eleven har rett til å uttale seg til den som treffer avgjørelsen før det besluttes sanksjoner eller treffes vedtak som nevnt under punkt 6.  Ved alvorlige eller gjentatte regelbrudd (jfr. punkt 4 og 5) der det er aktuelt med sanksjoner som nevnt i punkt 6 h - k, skal det fattes vedtak etter forvaltningsloven § 2.  Elevens foresatte skal varsles og ha rett til å uttale seg før vedtak fattes.  Vedtaket kan påklages av foresatte etter forvaltningsloven § 28. Fristen for å klage er 3 uker fra det tidspunkt de foresatte har mottatt enkeltvedtaket, jfr. forvaltningsloven § 29. En eventuell klage kan rettes til skolen ved rektor. Dersom skolen ikke omgjør vedtaket, vil klagen bli sendt til Fylkesmannen i Sør-Trøndelag som er endelig klageinstans.  Sanksjoner kan bare benyttes overfor den eller de elevene som har gjort seg skyldig i brudd på ordensreglementet. Kollektiv avstraffelse er ikke tillatt.  Skolen kan ikke benytte andre sanksjoner enn de som er omtalt i dette reglementet. | |